Perussuomalaisten uusi puheenjohtaja Jussi Halla-aho on alle 50-vuotiaiden mielestä sopivin Suomen seuraavaksi pääministeriksi.

Pääministeri Juha Sipilä (kesk) AOP

Taloustutkimus Oy kysyi Iltalehden toimeksiannosta kansalaisten mielipidettä pääministerisuosikista. Kysymys kuului: " Kuka seuraavista henkilöistä olisi mielestäsi sopivin Suomen seuraavaksi pääministeriksi? "

Ykköseksi nousi täpärästi nykyinen pääministeri, keskustan Juha Sipilä. Vastaajista 21 prosenttia pitää Sipilää sopivimpana seuraavaksi pääministeriksi. Sipilä on suositumpi kuin puolueensa, jota hallitusvastuu näyttää painavan enemmän.

Hallituskumppani kokoomuksen puheenjohtaja Petteri Orpo seuraa tiukasti Sipilän kannassa (19%). Sekä Sipilä että Orpo ovat jonkin verran suositumpia miesten kuin naisten keskuudessa.

Nuorten suosikki

Perussuomalaisten uusi puheenjohtaja Jussi Halla-aho nousee kolmanneksi (13%) Iltalehden mittauksessa. Halla-aho on tuloksissa korkeammalla kuin SDP:n puheenjohtaja Antti Rinne, tosin luvut mahtuvat virhemarginaaliin.

Miehet pitävät Halla-ahoa pääministeriksi sopivana selvästi enemmän kuin naiset.

Nuorten, 25-34 -vuotiaiden ikäryhmässä, Halla-aho on selvä ykkönen. Tästä ikäryhmästä 24 prosenttia pitää Halla-ahoa sopivimpana tulevaksi pääministeriksi. Tästä ikäryhmästä Sipilää pitää sopivimpana 10% ja Orpoa 11 prosenttia.

Nuorten joukossa vasemmistoliiton Li Andersson nousee niukasti Sipilän ja Orpon edelle 12 prosentin osuudella.

Jos laskemme mukaan kyselyn kaikki kolme alle 50-vuotiaiden ikäryhmää (18-24, 25-34 ja 35-49), niin pääministerisuosikkien kärjessä on Halla-aho.

Näistä kolmesta ikäryhmästä yhteenlaskettuna Halla-ahon prosentiksi tulee 20,2. Orpoa pitää sopivimpina seuraavaksi pääministeriksi 15,8 ja Sipilää 13,5 prosenttia.

Yli 50-vuotiaiden keskuudessa Sipilä ja Orpo pesevät Halla-ahon selvästi ja nousevat näin kokonaiskannatuksessa reippaasti Halla-ahon edelle.

Nouseeko Aalto?

Iltalehti on kartoittanut eduskuntapuolueiden puheenjohtajien pääministerisuosiota myös viime vuoden kesä- ja marraskuussa. Petteri Orpo ja Juha Sipilä ovat kisanneet tasaisesti ykkössijasta.

Aiemmissa kyselyissä korkeaa suosiota on nauttinut myös vihreiden puheenjohtaja Ville Niinistö. Kesäkuussa 2016 hän kiilasi Sipilän ohi kakkoseksi Orpon perään, kun kysyimme kansalaisilta parasta ehdokasta pääministeriksi.

Uusin kyselymme paljastaa, että vihreiden uusi puheenjohtaja Touko Aalto ei ole ainakaan vielä lyönyt itseään koko kansan tietoisuuteen.

Vain neljä prosenttia vastaajista pitää Aaltoa sopivimpana Suomen seuraavaksi pääministeriksi. Vihreiden kannatus puolueena huitelee jo 14-15 prosentin tietämissä.

Kyselymme mukaan Aallolla on ainakin vielä myös se ongelma, että vihreiden äänestäjiksi tunnustautuvista vain 39 prosenttia ilmoitti pitävänsä Aaltoa sopivimpana seuraavaksi pääministeriksi. Vihreiden äänestäjät symppaavat myös vasemmistoliiton Anderssonia ja kokoomuksen Orpoa.

Rinteen tilanne

SDP:n Antti Rinne ei ole saanut nostettua puolueensa suosiota tasolle, jolla se opposition ykköspuolueen asemassa voisi olla.

Rinteen henkilökohtainenkin sopivuus pääministeriksi on kyselyissämme ollut ja on selvästi huonompi kuin Sipilällä ja Orpolla.

Uusimman kyselymme perusteella Rinteen ongelmana näyttää Touko Aallon tavoin olevan, että myös omien keskuudessa usko horjuu, mitä tulee puheenjohtajan sopivuuteen pääministeriksi. Demareita äänestävistä vain 52 prosenttia ilmoitti pitävänsä Rinnettä sopivimpana seuraavaksi pääministeriksi.

Perjantaina julkaistiin myös Uutissuomalaisen pääministerikysely. Siinä Orpo oli ykkönen, Sipilä kakkonen. Tässä kyselyssä oli mukana myös Kansalaispuolueen Paavo Väyrynen. Vastaajista 6,9 prosentti piti Väyrystä parhaimpana pääministeriksi, jos vaalit pidettäisiin nyt.

Näin tutkimus tehtiin:

Kysely tehtiin Taloustutkimuksen internetpaneelissa. Siihen vastasi 1058 henkilöä 28.-29. kesäkuuta.

Otos edustaa Suomen äänestysikäistä väestöä. Tulokset painotettiin puolueiden kannatuksen perusteella äänestäjäkunnan jakaumaa vastaaviksi. Virhemarginaali on noin 3 prosenttiyksikköä suuntaansa.